ອິນໂດເນເຊຍ ຈັບ​ກຸມ​ຜູ້ຊາຍ 5 ຄົນ ທີ່​ສົງ​ໄສວ່າ ພົວພັນ​ກັບກຸ່ມ​ລັດ​ອິສລາມ 
ນາຍ​ພົນ Badrodin Haiti ​​ກ່າວ​​ວ່າ ຊາຍ​ທັງ 5 ຄົນ ​ໄດ້​ຢູ່ໃນການຄວບ​ຄຸມ​ຕົວ ຂອງ​ຕຳຫຼວດ​ແລ້ວ ​ໃນ​ວັນ​ເສົາ​ຜ່ານ​ມາ​ນີ້ ​ຢູ່​ໃນເຂດຊານເມືອງ ນະຄອນ​​ຈາ​ກາ​ຕາ.
ອິນໂດເນເຊຍ ກ່າວວ່າ ຕົນໄດ້ຈັບກຸມຜູ້ຊາຍ 5 ຄົນ ທີ່ສົງໄສວ່າ ຫາລາຍໄດ້ ແລະເກັບເກນເອົາສະມາຊິກໃໝ່ ໃຫ້ແກ່ກຸ່ມລັດ ອິສລາມ ທີ່ຈາກາຕາເອີ້ນວ່າ ກຸ່ມ ISIS ນັ້ນ ໃນກອງປະຊຸມຖະແຫຼງຂ່າວໃນວັນຈັນວານນີ້ ຮອງຜູ້ບັນຊາ ການຕຳຫຼວດ ນາຍພົນ Badrodin Haiti ໄດ້ກ່າວວ່າ ຊາຍທັງ 5 ຄົນ ໄດ້ຢູ່ໃນການຄວບຄຸມຕົວຂອງຕຳຫຼວດແລ້ວ ໃນວັນເສົາ ຜ່ານມານີ້ ຢູ່ໃນເຂດຊານເມືອງນະຄອນຈາກາຕາ ທ່ານໄດ້ກ່າວຕື່ມວ່າ “ພວກເຮົາກຳລັງຢູ່ໃນລະຫວ່າງການສອບສວນຄະດີ, ແຕ່ອິງຕາມຂໍ້ມູນໃນຂັ້ນຕົ້ນທີ່ພວກເຮົາມີຢູ່ນັ້ນ ພວກເຂົາເຫຼົ່ານີ້ແມ່ນພົວພັນກັບເຄືອຂ່າຍກຸ່ມລັດອິສລາມ ” ທ່ານໄດ້ກ່າວເພີ້ມຕື່ມວ່າ ພວກເຈົ້າໜ້າທີ່ໄດ້ພົບເຫັນຫຼັກຖານໃນເອກກະສານການເດີນທາງເຊັ່ນໜັງສືຜ່ານແດນ ປີ້ເຮືອບິນ ໂທລະສັບມືຖືຫຼາຍໜ່ວຍ ແລະເງິນສົດທີ່ເປັນເງິນສະກຸນອິນໂດແລະໂດລ່າສະຫະລັດ ເວລາເຈົ້າໜ້າທີ່ໄດ້ເຂົ້າບຸກເຂົ້າໄປກວດຄົ້ນບ້ານເຮືອນຂອງນຶ່ງໃນຈຳນວນພວກທີ່ຕ້ອງສົງໄສນັ້ນ ພວກຕ້ອງສົງໄສຍັງບໍ່ທັນໄດ້ມີໂອກາດທີ່ຈະໃຫ້ການຊີ້ແຈງໃດໆເພື່ອເປັນການໂຕ້ຕອບຢ່າງເປີດ ເຜີຍ ໃນການກ່າວຫາຕໍ່ພວກຕົນເທື່ອ ອິນໂດເນເຊຍ ໄດ້ພະຍາຍາມດຳເນີນງານຢ່າງຂຸ້ນຂ້ຽວເພື່ອຕໍ່ຕ້ານການເກັບເກນຂອງກຸ່ມລັດອິສລາມ ຊຶ່ງໄດ້ຖືກຫ້າມໃນປີກາຍນີ້ ແຕ່ນາຍພົນຕຳຫຼວດທ່ານນີ້ກໍກ່າວວ່າ ການເກັບເກນສະມາຊິກຂອງກຸ່ມດັ່ງກ່າວ ແມ່ນໄດ້ຂະຫຍາຍອອກໄປໃນຫຼາຍໆເຂດທົ່ວປະເທດ ຂ່າວຂອງການຈັບກຸມນີ້ ມີຂຶ້ນ ໃນຂະນະທີ່ອິນໂດເນເຊຍໄດ້ເປີດກອງປະຊຸມທີ່ຈາກາຕາ ກ່ຽວກັບການຂົ່ມຂູ່ຈາກກຸ່ມລັດອິສລາມ ຮອງປະທານ ທ່ານ Jusuf Kalla ໄດ້ກ່າວເປີດກອງປະຊຸມ ໂດຍເວົ້າວ່າ ພວກຫົວຮຸນແຮງຈຸນີ້ ແມ່ນໄດ້ສວຍໃຊ້ບັນຫາຢູ່ໃນຊີເຣຍແລະອີຣັກ